Ճշմարտությունը թվերի՞ մեջ է։ Ամեն ինչ Վիքիպեդիայի մասին

Ճշմարտությունը թվերի՞ մեջ է։ Ամեն ինչ Վիքիպեդիայի մասին  (անգլ.՝ Truth in Numbers? Everything, According to Wikipedia), ամերիկյան վավերագրական ֆիլմ, որը ներկայացնում է Վիքիպեդիա օնլայն հանրագիտարանի պատմությունն ու նրա մշակութային ազդեցությունը։ Ֆիլմը փորձում է պատասխանել այն հարցին՝ արդյոք բոլոր ֆիզիկական անձանց, թե միայն մասնագետներին ու փորձագետներին պետք է վստահել հանրագիտարանի խմբագրումը։ Ֆիլմում պատմվում է Վիքիպեդիայի պատմության ու այնտեղ տիրող իրավիճակի մասին, տրվում եմ մեկնաբանություններ Վիքիպեդիայի հիմնադիրներ Ջիմմի Ուելսի և Լարի Սանգերի կողմից։ Ֆիլմում մեկնաբանի դերում հանդես են գալիս այնպիսի անհատներ, ինչպիսիք են Հովարդ Զինը, Լեոնարդ Դոունին The Washington Post-ից, Բոբ Շիֆերը CBS News-ից, Բրիտանիկա հանրագիտարանի նախկին ղեկավար Ռոբերտ Մաքհենրին և Կենտրոնական հետախուզական վարչության նախկին տնօրեն Ռոբերտ Ջեյմս Վուլսին։ Վավերագրական ֆիլմում քննարկվում են նախադեպեր, որոնք ցույց են տալիս Վիքիպեդիայի բացասական կողմը, այդ թվում նաև Essjay-ի և Սայգենտալերի հետ կապված սկանդալները։
Վավերագրական ֆիլմի ստեղծման գաղափարը բարձրաձայնել է ֆիլմի պրոդյուսեր Մայքլ Ֆերիս Գիբսոնը, որը հայտնի է իր 24 Hours on Craigslist աշխատանքով։ Գիբսոնը կապ է հաստատել Նիք Հիլի հետ ու ֆինանսավորել նրա ճանապարհորդությունները Ջիմմի Ուելսի հետ։ Նկարահանումներն սկսվել են 2006 թվականի օգոստոսին՝ Վիքիմանիա-2006-ի ընթացքում։ Հիլն ու Ուելսը ճանապարհորդել են Չինաստանում, Ինդոնեզիայում, Հնդկաստանում, Հարավաֆրիկյան Հանրապետությունում, Ավստրալիայում ու Եվրոպայում, որպեսզի Վիքիպեդիայի մասնակիցներից հարցազրույց վերցնեն վավերագրական ֆիլմի համար։ Սքոթ Գլոսերմանը պայմանագիր է ստորագրել ֆիլմի վերաբերյալ և կապ հաստատել նրա ստեղծողների հետ՝ նպատակ ունենալով ապահովել նախագծի ստեղծագործական ուղղվածությունը։ Ֆիլմի ստեղծողները իրենց ջանքերն ուղղել են պատասխանելու այն հարցին, թե ինչպես է Վիքիպեդիան ներկայացնում ճշմարտությունը։
Ֆիլմի պրեմիերան կայացել է Վիքիմանիա-2010-ում, որ անցկացվել է Գդանսկում 2010 թվականի հուլիսին, այն նաև ցուցադրվել է Paley Center for Media-ում (Նյու Յորք) 2010 թվականի հոկտեմբերին։ «Truth in Numbers?» ֆիլմը ցուցադրվել է որպես Savannah Film Festival-ի մաս 2010 թվականի նոյեմբերի 3-ին։ Ֆիլմն արժանացել է քննադատների դրական արձագանքներին, այն բարձր են գնահատվել Թեդ Լեոնսիսի կողմից և AOL Urlesque հրատարակման մեջ։


== Ֆիլմի բովանդակություն ==
Ֆիլմը ներկայացնում է Վիքիպեդիա օնլայն-հանրագիտարանի պատմությունն ու նրա մշակութային ազդեցությունները։ Վիքիպեդիան վավերագրական ֆիլմում ներկայացվում է որպես հաղորդակցման ու մշակութային երկխոսության նոր ձև։ Ֆիլմի ստեղծողները փորձել են պատասխանել այն հարցին, թե «Պարտավո՞ր ենք դուք և ես կիսվել մարդկության գիտելիքներով բոլորի հետ, թե՞ մենք պետք է դա թողնենք մասնագետներին»։
Ֆիլմում ներկայացվում է նաև Վիքիպեդիայի հիմնադիրներից մեկի՝ Ջիմմի Ուելսի կենսագրությունը։ Ուելսը ֆիլմում հայտնվում է հնդիկ ընթերցողի հետ զրուցելիս, որը մատնացույց է անում անճշտություն հինդի լեզվով Վիքիպեդիայի հոդվածներից մեկում։ Ուելսը պատասխանում է․ «Այդ դեպքում փոխեք այն»։ Նա ընթերցողին ցույց է տալիս, թե ինչպես սեղմել «Խմբագրել» կոճակը Վիքիպեդիայում։ Վիքիպեդիայի համահիմնադիր Լարի Սանգերը նույնպես հայտնվում է ֆիլմում՝ քննադատելով Վիքիպեդիայում սովորական խմբագիրների ու մասնագետների միջև եղած հավասարությունը։


== Ծանոթագրություններ ==


== Արտաքին հղումներ ==
 Truth in Numbers? Everything, According to Wikipedia  (ռուսերեն)
Պաշտոնական կայք Archived 2017-09-11 at the Wayback Machine., glenechoent.com
Պաշտոնական կայք, underdogpictures.com
Truth in Numbers: The Wikipedia Story(անգլ.) ֆիլմը Internet Movie Database կայքում
An article ad podtech.com